text: Mænd skal ud af stuerne
  24 august 2016 kl. 15.18
  Det kan være svært at få mændene ud af stuerne og møde nye mennesker. Men et nyt projekt samler mænd til sociale aktiviteter med stor succes. 
  Projektet hedder Mænds Mødesteder. Det er en åben invitation til danske mænd, der gerne vil mødes med andre mænd og lave noget sjovt og spændende sammen.
  Billund er det eneste sted i Syd- og Sønderjylland, der afholder mandemøderne. Her har projektet stået på i knap et år.
  - Jeg har også brug for noget socialt, hvor man kan hygge sig og have det sjovt. Jeg er meget en enspænder, så jeg har haft godt af at lære at være ude blandt andre, siger Poul Kjær, formand for Mænds Mødested i Billund, til TV SYD.
  Det er kun fantasien, der sætter grænser til møderne. For hvis der er opbakning til noget, så bliver det ført ud i livet. Indtil nu er der fast et madlavningshold, fitnesshold, naturhold og et mandagshold, hvor der ofte bliver spillet spil.
  - Vi snakker om, hvad vi gerne vil, og der er en rigtig god ånd. Hvis der er noget, vi gerne vil, så gør vi det. Det er dejligt, siger Poul Kjær.
  Nu bliver konceptet med mandehørm hyldet med en sundhedspris, som klubben er stolte over.
  - Prisen betyder rigtig meget. Det er sundhed. Vi mænd er sårbare, fordi vi tror, vi kan klare os selv. Men det er ikke godt på den lange bane. Der er kvinder meget bedre til at være sociale og komme ud, siger han.    
  Og opfordringen til alle andre mænd er klar.
  - Jeg synes, de skal komme ned og hygge med os andre, siger Poul Kjær, formand for Mænds Mødested i Billund.
  Hvad er Mænds Mødesteder:
  - Stederne er åbne for alle mænd, der ønsker at være med.- Det er for manden, der har lyst til at lave noget sammen med andre mænd.- Det er mændene selv, der demokratisk bestemmer, hvad der skal ske.- Mændene i et mødested er der for hinanden.- Som på en arbejdsplads er det uden alkohol og andre rusmidler, og eventuel rygning foregår udendørs.
  
  